Bodil Thrane (V), 2001-03-29:
Under normale omstændigheder ville jeg være dybt bekymret, hvis det første ord, jeg hørte fra miljø- og energiministeren var, at han imødekommer et ønske fra vores side.
Men jeg vil meget gerne sige, at jeg synes, vi skriver historie i denne sal i dag, fordi vi får så massiv en opbakning til det her beslutningsforslag.
Det er en god dag for miljøet, og det vil jeg gerne begynde med at sige tak for.
Det er jo rigtigt, at denne her sag har været en lang affære, og vi har brugt meget tid i Miljø- og Planlægningsudvalget på at få den rigtigt på dagsordenen.
De mange knaster, der har været, har været årsag til det her beslutningsforslag på grundlag af mange partiers ønske, og derfor er det naturligvis en stor glæde at høre den meget positive modtagelse, det har fået.
Det er også rigtigt, som miljø- og energiministeren siger, at der har været tale om aftaler helt tilbage fra 1995, der skulle gå 20 år frem, og som ministeren fik forbedret i 1994 med en aftale, der skulle række 15 år frem, men så er det jo desværre sådan, at KL ikke har levet op til de aftaler, der er indgået.
Det er så også rigtigt, når hr. Bloch Jespersen siger, at vi uanset de indgåede aftale mangler et overblik, og at det stadig væk måske ikke er mere end en tredjedel af nettet, der er tv-undersøgt.
Det var et af elementerne, der blev nævnt, og det er selvfølgelig vigtigt, at vi får et større og bedre overblik på plads, inden vi kan få en baggrund, som kan betyde, at regeringen kan indgå en endelig aftale.
Men det er godt og nyttigt, at vi har fået dialogen i gang med miljø- og energiministeren, og det er nyttigt, at vi får det sat på dagsordenen for det danske samfund af hensyn til miljøet.
Jeg synes også, det er værd at nævne, at fru Henriette Kjær siger, at man har været lidt for slem til at nedprioritere de her ting, og at der har været mange overløb, som har betydet forurening andre steder, og at det selvfølgelig også vil bedres, i det øjeblik hele kloaknettet bliver opprioriteret.
Det er selvfølgelig ikke populært, at vi blander os, som flere ordførere har været inde på, men det har været nødvendigt i denne her sag, i særdeleshed når vi tager hele miljøområdet i betragtning.
Når vi har været efter landbruget, og når vi har været efter industrien, for at de skal holde deres del af miljøaftalerne, er det også nødvendigt, at vi får kommunerne til at sætte de ting på dagsordenen.
Så har hr. Jørn Jespersen positive meldinger om forslaget, men dog nogle spørgsmål, og mener, at vi bør sætte udfasning af farlige stoffer på dagsordenen.
Det er vi i Venstre bestemt ikke uenige i, men vi vil også forholde os til den forurening, vi taler om, og ikke nedgøre den og sige, at det kunne løse problemet alene.
Vi siger alligevel tak for den imødekommenhed, der kommer derfra.
Jeg beklager selvfølgelig lidt, at Dansk Folkeparti ikke mener, det er så stort et problem, at man umiddelbart kan tilslutte sig, men vi håber dog under udvalgsarbejdet med det materiale, vi får til rådighed, at vi også får Dansk Folkeparti med på holdet.
Hr. Ebbe Kalnæs
var selvfølgelig som medforslagsstiller enig, men kom med nogle ret kraftige meldinger om, at man kunne gå hårdere til kommunerne, hvis ikke aftalen bliver overholdt, og vi må så se under udvalgsforløbet og i det endelige lovstof, der kommer frem, hvordan det ser ud, for jeg vil gerne tilslutte mig det, hr. Bloch Jespersen sagde, at det er det kommunale selvstyre, der i bund og grund skal få redt de her ting ud. Fru Vibeke Peschardt var bekymret for debatten og støtter ikke hele forslaget, men er alligevel lidt positiv.
Det var måske en god radikal vending, og jeg håber så, at vi i den sidste ende får et positivt tilsagn også fra den radikale side.
Hr. Søren Kolstrup nævner så, at det måske ikke lige er denne her løsning, der er en god idé, og at vi skal have en alternativ plan med økologiske rensningsanlæg.
De findes rent faktisk nogle steder, og jeg tror da også, at uanset hvordan man måtte ende med en løsning af det her problem, vil det være elementer, der vil indgå nogle steder, i hvert fald når
vi taler om fremtidig kloakering, men måske ikke, når vi taler om renovering af den allerede etablerede.
Så siger hr. Ole M. Nielsen fra Kristeligt Folkeparti, at sagen skal ligge hos kommunerne, som flere ordførere har nævnt, og når det nu er blevet misrøgtet, så er det nødvendigt, vi træder til, at det måske egentlig har været finansministeren, der har glemt et løfte om at lade begrebet indgå i kommuneaftalerne, og at KL samtidig ikke har ment, at aftalen, som lå tilbage fra 1994, har været gældende.
Men uanset hvordan det ser ud, synes jeg, det har været en god og nyttig debat.
Jeg siger mange tak for den brede tilslutning, der har været, og jeg glæder mig til udvalgsarbejdet med den brede enighed, der har været.